उदयपुर. शिल्पग्राम उत्सव के चौथे दिन गुरुवार को ‘म्हारो राजस्थान’ में मेवाड़, मारवाड़, हाड़ौती, मेवात और ढूंढाड़ के लोक कलाकारों ने अपनी कला का जादू बिखेरा। कला प्रेमियों ने अपनी-अपनी पसंद की कलाओं को करीबी से निहारा। बड़ी तादाद में पर्यटक शामिल हुए।
तेरहताल नृत्य से शाम की शुरुआत
प्राकृतिक छटा के मध्य ग्रामीण परिवेश में सजे शिल्पग्राम के मुख्य रंगमंच ‘कलांगन’ पर तेरहताल नृत्य से चौथी शाम की शुरुआत हुई। इसके बाद ‘म्हारो हेलो सुणो हो रामा पीर..’ गीत पर प्रस्तुति देकर कलाकारों ने खूब तालियां बटोरी। इस बीच अहमदाबाद से आए कलाकार अतुल महीड़ा ने साउण्ड मशीन से दर्शकों को लुभाया। उड़ीसा का गोटीपुआ, गुजरात का बेड़ा रास तथा मयूर नृत्य को भी लोगों ने खूब सराहा।
भवाई, सहरिया से लेकर कालबेलिया नृत्य एक ही जगह पर
भवाई नृत्य, हाड़ौती अंचल से सहरिया कलाकारों का कार्यक्रम हुआ। किशनगढ़ की महिला कलाकारों ने चरी नृत्य की आकर्षक प्रस्तुति दी। मारवाड़ के लोक कलाकार बुन्दू खां लंगा और उनके साथियों ने चरखिया लोक गीत सुना कर वाहवाही लूटी। मेवात के भपंग कलाकारों ने अपने अंदाज में दर्शकों का मन माेहा। कालबेलिया नृत्य भी आकर्षण का केंद्र रहा।
इधर, हिवड़ा री हूक में बच्चों आैर युवाओं ने दिखाया हुनर
शिल्पग्राम उत्सव में पहली बार शुरू किए गए कार्यक्रम “हिवड़ा री हूक- दिल चाहता है’ में चौथे दिन कई बच्चों और युवाओं ने अपना हुनर दिखाया। संगम सभागार में चित्र प्रदर्शनी देखने के लिए कला प्रेमी उमड़े।
hin_Deva bho_Deva hin_Deva bho_Deva hin_Deva hin_Deva hin_Deva